Is-Segretarju Parlamentari għad-Drittijiet ta’ Persuni b’Diżabilità u Anzjanità Attiva Justyne Caruana żaret dalgħodu lis-sinjura Maria Caruana f’għeluq il-104 snin tagħha. Maria hija residenta f’Villa Antonia u sar festin għall-okkażjoni. Matul iż-żjara tagħha, is-Segretarju Parlamentari tkellmet ukoll mal-qraba u insistiet dwar l-importanza tas-sostenn u l-għajnuna tal-familja lill-anzjani. Fakkret li huwa obbligu morali u legali li nieħdu ħsieb l-anzjani membri tal-familji tagħna u huwa dover tagħna lkoll li nagħtu kura u nuru rispett lill-anzjani tagħna. Din kienet it-tieni żjara li Dr Caruana għamlet lil persuni li għalqu l-100 sena jew aktar. Il-ġimgħa l-oħra żaret ukoll lil Maria Xerri mir-Rabat, Għawdex f’għeluq il-mitt sena tagħha. Is-Segretarju Parlamentari Justyne Caruana sostniet li huwa pożittiv li qed ikollna aktar persuni ċentinarji f’pajjiżna u ħabbret li bħalissa qed tiġi organizzata attività għall-persuni li għalqu iċ-ċentinarji. Id-dettalji ta’ din l-attività jingħataw iktar l’quddiem.